
	Κύκλος διαλέξεων

«Προς την Επανάσταση και τη συγκρότηση
 του Ελληνικού Κράτους»

Διάλεξη της Αναπληρώτριας Καθηγήτριας

 Τμήματος Θεατρικών Σπουδών ΕΚΠΑ

κ. Άννας Καρακατσούλη
με θέμα
Διεθνικότητα και κοσμοπολιτισμός την εποχή των επαναστάσεων: 
Οι πολλαπλές όψεις του φιλελληνικού κινήματος

στο Σπίτι της Κύπρου

Πίνακας του Θεόδωρου Βριζάκη


Την Τετάρτη 12 Δεκεμβρίου 2018 και ώρα 19.00, συνεχίζεται στο Σπίτι της Κύπρου, Ξενοφώντος 2Α Σύνταγμα, το πρόγραμμα του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους» που διοργανώνουν το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας (Ε.Μ.Ε.Ν.Σ.Ι.), με ομιλήτρια την Αναπληρώτρια Καθηγήτρια Τμήματος Θεατρικών Σπουδών ΕΚΠΑ, κα Άννα Καρακατσούλη και θέμα, «Διεθνικότητα και κοσμοπολιτισμός την εποχή των επαναστάσεων: Οι πολλαπλές όψεις του φιλελληνικού κινήματος». Θα συντονίσει η κ. Σοφία Μωραΐτη, Διδάκτωρ Φιλοσοφίας ΕΚΠΑ, τ. Καθηγήτρια ΔΞΓ ΕΚΠΑ-Εθν. Σχολής Δημ. Διοίκησης, ΣΕΠ ΕΑΠ. 
Μετά το πέρας των Ναπολεόντειων πολέμων, μεγάλος αριθμός αποστρατευμένων αξιωματικών ─φορείς της επαναστατικής παράδοσης του 1789─ στράφηκε στις κατά τόπους εστίες εξέγερσης και αντίστασης στην πολιτική της Ιεράς Συμμαχίας για την αποκατάσταση του Παλαιού Καθεστώτος. Θα εξετάσουμε τους Φιλέλληνες που συνέρρευσαν στην επαναστατημένη Ελλάδα μετά το 1821 στο πλαίσιο της «Φιλελεύθερης Διεθνούς» που έλαβε ενεργά μέρος στις διαδοχικές επαναστάσεις της δεκαετίας του 1820 και θα μας απασχολήσουν ειδικότερα εκείνοι οι «μαχητές της ελευθερίας» των οποίων την πορεία μπορούμε να παρακολουθήσουμε από την Ισπανία (1820) στη Νάπολη και τη Σικελία (1820), το Πεδεμόντιο και την Ελλάδα (1821), τη Βραζιλία (1822) και, τέλος, στη Γαλλία, το Βέλγιο και την Πολωνία (1830). Θα συνδέσουμε έτσι την ελληνική περίπτωση με το επαναστατικό φαινόμενο όπως εκδηλώνεται και στις δυο πλευρές του Ατλαντικού, αναδεικνύοντας τη διεθνική διάσταση του φιλελληνικού κινήματος και τα πολλαπλά επίπεδα εμπλοκής στον ελληνικό Αγώνα.

Η Άννα Καρακατσούλη είναι ιστορικός με σπουδές στην Ελλάδα και τη Γαλλία. Έχει εργασθεί στην UNESCO (Παρίσι) και στο Κοινωφελές Ίδρυμα Αλέξανδρος Σ. Ωνάσης. Είναι Αναπληρώτρια Καθηγήτρια στο Τμήμα Θεατρικών Σπουδών του Εθνικού και Καποδιστριακού Πανεπιστημίου Αθηνών όπου διδάσκει Νεότερη και Σύγχρονη Ευρωπαϊκή Ιστορία και Πολιτισμό, Ιστορία της Αποικιοκρατίας και Ιστορία του Βιβλίου. Ασχολείται με ζητήματα της ιστορίας της διανόησης και της διακίνησης των ιδεών στον ευρωπαϊκό χώρο κατά τους 19ο-20ό αι. Κυκλοφορούν οι μελέτες της «Μαχητές της ελευθερίας» και 1821: Η Ελληνική Επανάσταση στη διεθνική της διάσταση (Πεδίο, 2016) και Στη χώρα των βιβλίων: Η εκδοτική ιστορία του Βιβλιοπωλείου της Εστίας, 1885-2010 (Εκδόσεις των Συναδέλφων, 2011). Έχει μεταφράσει και επιμεληθεί αρκετά επιστημονικά έργα με πιο πρόσφατα τα John B. Thompson, Οι Έμποροι της κουλτούρας: Η εκδοτική βιομηχανία του εικοστού πρώτου αιώνα (Πεδίο, 2017) και Philippa Levine (επιμ.), Φύλο και Αυτοκρατορία (Πεδίο, 2016). Είναι μέλος της Επιτροπής των Κρατικών Βραβείων Λογοτεχνικής Μετάφρασης (ΥΠΠΟ) και της Διοικούσας Επιτροπής του Ιδρύματος Κρατικών Υποτροφιών (ΙΚΥ). 

